ข้อบังคับเจ้าพนักงานจราจรทางบกจังหวัดปทุมธานี ว่าด้วย การห้ามเดินรถและให้เดินรถในช่องทางเดินรถในช่วงเวลาเร่งด่วน พ.ศ. 2555 
ข้อบังคับเจ้าพนักงานจราจรทางบกจังหวัดปทุมธานี
ข้อบังคับเจ้าพนักงานจราจรทางบกจังหวัดปทุมธานี
ว่าด้วย
การห้ามเดินรถและให้เดินรถในช่องทางเดินรถในช่วงเวลาเร่งด่วน
พ.ศ. ๒๕๕๕
 

ด้วย สถานีตำรวจภูธรคลองหลวง
มีความจำเป็นในการปิดช่องทางเดินรถถนนสายบางขัน - คลองห้า (ทางหลวงหมายเลข ๓๒๑๔)
ฝั่งขาออกจำนวน ๑ ช่องทางเดินรถ เพื่อนำไปใช้เป็นช่องเดินรถฝั่งขาเข้า เนื่องจากปัจจุบัน
พื้นที่สถานีตำรวจภูธรคลองหลวง
มีการเจริญเติบโตทางด้านเศรษฐกิจและสังคมอย่างรวดเร็วการจราจรในเส้นทางเดินรถสายบางขัน
- คลองห้า (ทางหลวงหมายเลข ๓๒๑๔) มีผู้ใช้เส้นทางเดินรถดังกล่าวสูงมากในช่วงเวลา ๐๗.๐๐
- ๐๘.๓๐ น. และเพื่อให้การจราจรในช่วงเวลาดังกล่าวเป็นไปด้วยความเรียบร้อย
และเกิดความปลอดภัยแก่ผู้ใช้รถ

ฉะนั้น อาศัยอำนาจตามความในมาตรา ๑๓๙ (๑), (๗) และ (๑๖) แห่งพระราชบัญญัติจราจรทางบก พ.ศ.
๒๕๒๒ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ และมาตรา ๓๔ ของรัฐธรรมนูญแห่งราชอาณาจักรไทย พ.ศ. ๒๕๕๐
บัญญัติให้กระทำได้ ประกอบกับคำสั่งกระทรวงมหาดไทย ที่ ๓๘๗/๒๕๔๑ ลงวันที่ ๑๔ สิงหาคม
พ.ศ. ๒๕๔๑ แต่งตั้งผู้บังคับการตำรวจภูธรจังหวัด เป็นเจ้าพนักงานจราจรทางบกจึงออกข้อบังคับ
ดังต่อไปนี้

ข้อ ๑ ข้อบังคับนี้เรียกว่า ข้อบังคับเจ้าพนักงานจราจรทางบกจังหวัดปทุมธานี ว่าด้วยการห้ามเดินรถและกำหนดให้เดินรถในช่องทางเดินรถในช่วงเวลาเร่งด่วน
พ.ศ. ๒๕๕๕

ข้อ ๒[๑] ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ข้อบังคับนี้ใช้บังคับแก่ยานพาหนะทางบกทุกชนิด
ห้ามเดินรถฝั่งขาออกถนนสายบางขัน - คลองห้า (ทางหลวงหมายเลข ๓๒๑๔) จำนวน ๑
ช่องทางที่ติดกับเกาะแบ่งทางเดินรถ ตั้งแต่แยกสัญญาณจราจรไฟเข้าตลาดไท ตำบลคลองสอง
อำเภอคลองหลวง จังหวัดปทุมธานี ถึงแยกสัญญาณจราจรไฟทางเข้าวัดธรรมกาย ตำบลคลองสอง
อำเภอคลองหลวง จังหวัดปทุมธานี
และกำหนดให้ยานพาหนะทางบกทุกชนิดที่เดินรถในถนนสายคลองห้า - บางขัน
(ทางหลวงหมายเลข ๓๒๑๔) ฝั่งขาเข้าสามารถเดินรถสวนเข้าไปในช่องทางเดินรถที่ห้ามเดินรถดังกล่าวข้างต้นได้
ตั้งแต่แยกสัญญาณจราจรไฟทางเข้าวัดธรรมกาย ตำบลคลองสอง อำเภอคลองหลวง
จังหวัดปทุมธานี ถึงแยกสัญญาณจราจรไฟเข้าตลาดไท ตำบลคลองสอง อำเภอคลองหลวง
จังหวัดปทุมธานี ตั้งแต่เวลา ๐๗.๐๐ - ๐๘.๓๐ น. ของทุกวัน
เพื่อแก้ไขปัญหาการจราจรหนาแน่นในช่วงเวลาดังกล่าว


ประกาศ
ณ วันที่ ๒๕ มีนาคม พ.ศ. ๒๕๕๕
พลตำรวจตรี
สมิทธิ มุกดาสนิท
เจ้าพนักงานจราจรทางบกจังหวัดปทุมธานี









ปริยานุช/ผู้จัดทำ
๘ พฤษภาคม ๒๕๕๕

ณัฐพร/ผู้ตรวจ
๘ พฤษภาคม ๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๗๔ ง/หน้า ๔๔/๒ พฤษภาคม ๒๕๕๕